इस साल हॉकी श्रृंखला खेलेंगे भारत, पाक : रहमान  
भारत और पाक के बीच द्विपक्षीय हॉकी रिश्तों की दोबारा शुरुआत होना लगभग तय है और दोनों देशों में तीन-तीन मैचों की श्रृंखला खेली जाएगी।
भारत और पाकिस्तान के बीच द्विपक्षीय हॉकी रिश्तों की दोबारा शुरुआत होना लगभग तय है और दोनों देशों में तीन तीन मैचों की श्रृंखला खेली जाएगी। पाकिस्तान के गृहमंत्री रहमान मलिक ने यह जानकारी दी। मलिक ने अपने ट्विटर पेज पर लिखा है, हॉकी प्रेमियों के लिए अच्छी खबर है। हॉकी के संरक्षक के तौर पर हम सैद्धांतिक रूप से भारत और पाकिस्तान में तीन तीन मैच कराने पर सहमत हो गए हैं जो इसी साल होंगे। उन्होंने कहा, भारत और पाकिस्तान के बीच होने वाले हॉकी मैचों की खेलों के लिहाज से काफी अहमियत है।   भारत और पाकिस्तान इसी साल तीन मैचों की श्रृंखला के साथ द्विपक्षीय क्रिकेट संबंध दोबारा शुरू करने की दिशा में पहले ही काम कर रहे हैं। दोनों देशों के बोर्ड द्विपक्षीय शांति प्रक्रिया शुरू होने के बाद व्यस्त अंतरराष्ट्रीय कार्यक्रम के बीच इस श्रृंखला के लिए समय निकालने का प्रयास कर रहे हैं। इससे पहले दोनों देशों के बीच विश्व कप फाइनल देखने के लिए मोहाली गये पाकिस्तानी प्रधानमंत्री यूसुफ रजा गिलानी भी कह चुके हैं कि दोनों देशों के बोर्ड क्रिकेट संबंध दोबारा शुरू करने के लिए बातचीत कर रहे हैं।